b'\n_START_ARTICLE_\nPornografiaff\xc3\xa6ren\n_START_PARAGRAPH_\nPornografiaff\xc3\xa6ren var en retsproces indledt af K\xc3\xb8benhavns S\xc3\xa6delighedspoliti og 5. Unders\xc3\xb8gelseskammer i 1955 mod den homoseksuelle subkultur i K\xc3\xb8benhavn._NEWLINE_Aktionen havde ikke meget med pornografi at g\xc3\xb8re, men gjorde at myndighederne kunne afh\xc3\xb8re mellem 600-1500 m\xc3\xa6nd. M\xc3\xa5let med aktionen var at retsforf\xc3\xb8lge personer, der have haft sex med unge m\xc3\xa6nd under 18 \xc3\xa5r. P\xc3\xa5 det tidspunkt var 18 \xc3\xa5r den homoseksuelle lavalder._NEWLINE_Pornografiaff\xc3\xa6ren startede 30. marts 1955 med en ransagning mod Axel Lundahl Madsen og hans senere mand Eigil Eskildsens firmaer Dansk Fototjeneste og International Model Service beliggende i Herluf Trolles Gade 7. Politiet slog ogs\xc3\xa5 til mod International Homosexual World Organization, en forening dannet af Axel Axgil for at s\xc3\xa6lge softporno og kontaktannoncer til homoseksuelle i hele verden samt tidsskriftet Vennen, der var medlemsblad for Forbundet af 1948. Under aktionen beslaglagde politiet firmaernes kartoteker og lister over abonnenter og annonc\xc3\xb8rer._NEWLINE_Pornografi-aff\xc3\xa6ren bredte sig derefter som ringe i vandet og medf\xc3\xb8rte fyringer, opsigelser fra logi, selvmord og f\xc3\xa6ngselsstraffe. Martin Elmer skriver i sin bog Selvmordsrapporten fra 1974, at mellem 60 og 70 homoseksuelle begik selvmord i disse \xc3\xa5r. Det ansl\xc3\xa5s, at der i l\xc3\xb8bet af 1955-56 i forbindelse med Pornografiaff\xc3\xa6ren var i alt 297 domf\xc3\xa6ldelser: 183 for sex med unge under 18 \xc3\xa5r, og 114 for sex med unge under 15 \xc3\xa5r.'